
Pu kuyfike ce xemvn 


Ñi jeqvn mew pu ce kimfi ta wvxen, aren, ko, ka ñi wifvntulen, feymew je cum ta 
kimlayafuy ñi wifvntulen ñi kupvlwe mew, tañi kvme xarilen mew? Ñi gvmayael 
tukulelgekey moyo gvñvn mew, tañi kvmeliftugeael vxvftukugekey ko mew, 
ayvwkey tañi nuke ñamlu ta ko mew, entugekey ta wvño ñamkey ko mew, feymew 
xanaelgekey kacu mew tañi pañintuael antv mew. Xemlu elmegekey kujin mew, 
ufisa mew tañi kamañgeael, feymew kim awkantukey, mari, epu mari cey ci 
kompañ egu awkantukey, notulkefi tañi kimgeael cuci ñi zoy kawcugen. Zoy 
fvcalu werkvgekey ka tañi yewmeael cew ñi werkvgen mew katalgekey tañi puke 
namun pizwiñ mew. Mojfvñ fanelkefi ta ce, pigekey. Ñi takun ixo fey mvten, kiñe 
camaj, kiñe makuñ, ka kiñe xarilonko, Ragin xinxagkiyawi cumgeci wvxele ka 
aregepe rume, kizu ikey tañi rabi mew, umawtukey wekun, vtantukey kiñe xvlke 
ka takunuwkey makuñ mew, xinxankvlen xanawkey. Kako egu anci pigey tañi 
ayvn iael, kaweja mew ta xipalu, napor korv, ka maju poñv pigeygvn ayvn korv. 
Tvfaci iael mvna ye imekefi, piam, pu ce ñiwa kawcu ta egvn, piam. Pvcikece ñi 
xemvn mew may xipakey kizu ñi pin ka kom ce inaentukelu, cem kam ta wvxen, 
antv, gvñvn ixo cemgepe rume? Kuyfi kimvn, piam, mapuce ñi jewfiel ta mvñetun 
epe wvh mew, tvfa wvla pu ce San Kuan pigeci puh mew mvten ta mvñetukey, zoy 
mvñetule feyci puh mew zoy lif xipakey ñi kalvl ce tvfeyci pekaw mew. 


Xawvn 


Kvme eluyawi 


Pu zomo ixokom xawvn mew amukelay, amukey ta zomo kom ce ayvwkey, 
vlkantukey, mojikey, ka zakelkey pu zomo yem. Pu vjca tapalyawi pvlata mew je 
may tañi kimgeam tañi kvme tuwvn. Amulu fvtapvra xawvn mew re ñi lelin mew 
zakelkefi puke kawcu yem. Xawvn mew rece mvten amukey ka kisu tañi ce 
jowkefigvn, feymew may pu vjca ixo lefkvlen miawkey fvxake rali egu apolelu ilo 
me, korv, ixokom, kakelu wvlkey pvlku, muska, ixokom, kakelu lef yekey kankan 
petu ñi kaxvgenon. Tvfeyci ce jowkelu ixo cem rume femgeci ce mew, ka kvme 
pewmakelfigvn kawcuke zomo yem. Amuael xawvn mew ixo kvme eluyawi fvta 
sakiñ kawcu yem. Ixo ñi age men ixo tuteluwyawi tvfaci kelvwe mew je may. Kom 
ñi tampalyawel re pvlatagey fenxen je may. Cape yem impolyawi tvfaci ejagelu 
pvlatagelu gvxowe je may, wecun mew yeniekey fvxake kawcu kelta gvxowe je may. 
Lonko mew yeniey ta tutelu xarilonko ka kiñe tesa paño ixo kvme az nielu. Pilun 
mew yeniey ixo tutelu caway fvxañma je may. Peb mew kay yeniey xaripeb, pu 
vbmen yenieci kamisa femgey. Ixokom mew tañi zoy majmatuel ta piwke mew 
amuy, feymew mvley ta jankatu, sikil, ixo tutelu je may, ka amuy ta maymaytu, 
keltantuwe kom ayvnieci wesakelu, kom tvfa yegvn nvniegey ta ponson mew ka 
tvfeyci tupv mew je may. Kuwv mew yeniey tvfeyci xarikuwv jankatu mew 
zewmageel, ka cagvj mew amukey wera yvwvlkuwv je may. Namun mew ka 
majmatuyawi xarinamun mew je may, majma yem! 


Kvme eluwkvley 


Tvfeyci xawvn ci antv mew wenxu yem pegelkey ta kawej, cañuntuku, lama ka ñi 
ayvn kucijo may. Kawej mew majmayawi, wvnelwe, wixanpvrawe, wixantukuwe, 
fosal, fakadol, estipu, ka sipuela, kom tvfaci pvlata mew zewmagekey je may. 
Wenxu ixo zoy majmageci kawej pvrakey xawvn mew tañi azkintuael ta zomo ka 
ñi zakelgeael je may. 


Rukan 


Kiñe fvxa waria kamapulelu tvfaci mapu mew, Cijan pigelu, xipan tayi tañi puwael 
ñi ayvn Kepe mew, tvfaci waria mew vgvmenew ixokom ñi pu ce, ragiñ mew 
yeniegen, ixokom calienew, feymew may akuy kiñe fvxa wece wenxu, kvme age 
nielu zugupafi em iñce tañi caw ñi feypirkeael: xafmefimi tami fotvm, 
kimpeafenew kay? Fvxa kuyfi ñi penofiel. Ixo pvr calipaenew ka feypienew: rupan 
kimimi cijkatun peñi? Kvme miawpvrafuymi? Pewma mew vjca zomo kure 
nieaymi, ixo wenxurkeymi. Feymew iñce ta feypilfin: afkelay cijkatun, zoy kimi ce 
zoy fali, feymew ta afkelay papeltun egu cijkatun, kvme miawpvrafun, tayi lien 
tuwmen fvxa waria ponwi mvlelu, Cijan pigelu em. Cem mew kay kuregelaymi?, 
pienew ga ñi kawcu wehvy, winka ñi gvlam niepelaymi? Tvfeyci pu winka kiñe 
sentaw no rume falinolu, feymew elmelan ñi fotvm Kuan Temuko ci waria mew 
tañi wezacegenoael. Fey pikelayaymi wehvy, pifin, ajkvtuge, tvfeyci wezake ce ñi 
zuam mew zewmaken zokumentu, ka kim cijkatun, eymi tami kimnoel ci zugu. 
Feymew zuguwetulay ñi wehvy ka feypienew: mupiñ pimi caw, eymi tami gvlam 
iñce fotvm kimelelfeli ahay. Fey ta iñce ñi kvzaw, pifin ga. Zoy nvxamlaenew ga, ñi 
caw mew azkintuy tañi feypiafiel: yemen tañi puke koha mew, feypimefin, kiñe 
fvxa rukan niean may, kejumoan ñi puke koha, ñi puke wehvy fvrenemoan may, 
ixokom ce niey kvzaw kejumukeygvn, feymew may fvrenemoan, pipefun may ta 
tvfa, fvrenemoli mañuman may, piwke mew niean ñi mañum. Feymew feypigen: 
ixokom pu wehvy fvrenewkey, mvlekan mvten ilo, muska, pvlku tañi agkvnoael ñi 
peb je may, feykaci may kvnamean, fokimean, mawmean tañi yeyafiel ñi fvta 
wehvy Mañkelef. Tani kvme feypiel mew ñi puke wehvy ka ñi puke koha, fanten 
mew wixageay ñi ruka, pin, ñizolgen mew. Umañ mew may fenxen koha amuygvn 
fokimealu egvn ka amuygvn kvzawlu egvn, mvna ñhvwalerkeygvn puke koha tañi 
cinkoael ta foki. Pura wece wenxu mekerkey ñi rvgitun, nentumekefi tapvl ka 
cinkokvnufi. Kiñe fvxa lelfvn mew pvci mvna mvlerkey ta kvna. Fenxen wece 
mekey ñi kvnatun ka kuzemekeygvn iney ñi wvne zewmayael ta kawej kvna. 
Kawej kvna mew konkey mari xokiñ, xokiñ mew konkey meli konka kvna, xafkv 
mew may mvley ñi tuael meli mari konka kvna. Kiñe pvci ko mew petu 
mawvrkeygvn wera wece, ixo ejagey ñi meken. Inaltu mawiza mew kecu newengeci 
koha petu kaxvrkey tvfaci pvlu, waje ka tvfeyci raral, ka epuñpvle rulpagerkey 
toki. Re femgeci kvzaw mew mvten epu antv kvzawi ce tañi zewmayaliel. 
Kvlawentu mew wera xariñ mansun wixarkey kom ñi zewmael ce, kiñe pvci lelfvn 
cew ñi zewmageael ta ruka. Feymew may kiñeke ce zewmaygvn rvgan, kakelu 
kvme eligvn foki, kvna, rvgi, kom ñi tuel may, pvcin mew may wixagey ruka ka 
pewkvley kom kvzawael. Wixalu ruka fenxen kvzaw nierkey tvfeyci geh rukan. 
Inafvl fvxake kvxal ilogerkey epu moxin waka, bagvmgerkey ta awka, sañwe, ufisa 
ka tvfeyci acawaj vbmen ñi iael je may. Ñi zewmageael ruka ñizolgerkey epu 
kapitan ka kiñe teniente. Tañi kimgeael tvfaci ce amukey werken tañi feypiael: 
kvmelekan cey ñi fvta kvme maje nienon zugu cey? Kvme maje, kvme wehvy, feley 


may ñi kvme kvzawfegen ñi kvme weni maje, feymew may kapitanatfin ta tvfa, 
pipefun, ixokom ce kejuwkelu, cum ta may pipelayafuy ñi kvme maje, 
fvreneaenew may, ixo wvle mvten xawceay tañi kejuaetew, ixo fenxen muska, ilo 
nien. Feymew may tvfeyci zujiel feypikey: kvme maje ixo wvle mvten xawcean, 
ixokom ce kejuwkey, fvrenewkey, mañumeyu ta tvfa tami kvme zujin mew, ixo lef 
xipayay tami ruka, nienofulmi rume ilo, muska, kejukayafeyu kvme maje. Zewma 
zujigeel ta puke ñizol geh rukan cumkelay rume, pu ñizol kintukey ce tani 
kejugeael rukan mew. Ixokom pewlen mew fanten mew rukayayiñ, feypikeygvn. 
Feymew may xipakey ta pu werken pemeafilu kom pu weni lonko, tañi feypiyael 
egvn: kvme weni, epuwe mew may fvxa rukan niean may, kimay ñi weni, feymew 
kvpayay ñi weni, pipefun ta tvfa, kvpale ñi weni cum ta pepelayafun ilo, muska 
tañi eluyafiel, feymew may ñi weni kvpale kvpalay ñi puke kure, ñi pu ñawe, ka 
kom ñi pu weni je may, fvreneen fvta kvme weni, kvpage. Feymew may tvfeyci 
calimeel wvñozugukey tañi feypiael: kvme wenvy ixokom may nieyiñ rukan, 
gijatun fenxen Kawin. xawvn je may, xawvn mew amukey ce, amunon mew 
kvmejelay may, feymew ka ixo amuan mvten fvta wenvy, wehvy mew may pvcin 
mvten zugukey ce, fanten mew may niean xawvn pile feyka aflu je may, we pewvn 
mew mvten fenxentu zugukey ce, re ñi weni pikayalu ka. Rukan antv mew ixo 
cumafelci ta ce, akulu vbmen mekekey ñi wirarvn pu zomo tañi feypiael: wixan 
wixan ñaña yem, kvpalge ta we ponxo. Pu vjca ixo pofokey ñi kintuael xvlke, 
lama, ponxo tañi kvme jowafiel ta ce. Rukayalu pu kvzawfe wirarkey ñi zoy 
newentuael egvn. Wiculekeygvn, kiñe jaq wenu pvramkefi ta konka kvna, ka kiñe 
xokiñ wenu jowkefi ta konka kvna, ka lepvlkvnufi ta kvna ka kvme xarifi maw 
mew. Tvfaci maw miñce ruka mew rulpagey akuca rvgi mew. Miñce ruka mew 
mvley Kime xokiñ ce, feyci xokiñ wvñolkefi ta akuca ka pvr mvxomkefi fvxa maso 
mew. Zewma zewmayeel ta ruka kom ce tvfeyci xawlu konigvn ruka, ka fvxa 
newentu wirarigvn feypiael: konyiñ we ruka mew, iñciñgeyiñ ta wvnelu mew taiñ 
konpuyeel, rvnkviñ, wirariñ, ayvwiñ kom ce taiñ kvme kvzawvn mew. Feymew 
may ixokom xipaygvn ta wajonafiel egvn, zewma akulu egvn antv ñi xipael pvle 
feypikeygvn: ixo mvna kvmerkey, tutelu ruka vrke, ce ñi kvzaw je may. Rupan 
femlu ta ce zewmagekey ta kvla kvxal tañi anvael tvfeyci epu kapitan ka tvfeyci 
teniente egvn kom ñi pu ce tañi iael ka tañi putuael je may. Femgeci xawvn mew 
pu mapuce zakelkey ñi pu ayvfielci zomo, tañi zoy ayvgeael zewma pvci arelu 
famgeci vl entukey: 

Kawcu ñi vl 

mvlen rukan pigen mew 

kvpan em ahay 

meli kulxaf mew 

puwpay ga ñi lafxa tapayu 

lamgen ahay lamgen 

perpayu ha ahay 

wezwez elenew 

kvme pvñeñ 

pofoan pikelafun 

kvmeke pvñeñ mew 

cumte gvmatujefule 

mvcay ga pofolu 

ñi piwke cumafun 

welulkaenew 

mvcay kvnuwvn may 


cumafun am 

cew ga ñi gvumarupayawvn 
gvmarupayawpejean may 
gvmarupayawan ka 
pofolu am iñce 

femay may pikelafun 
kake mapuce mew 
pofoay ñi weza piwke 
pikelafun em 

zewi may ñi pofon 
cumafun am 

lamgen ahay lamgen 
poyewayu lamgen? 


Gvneltun 


Pu mapuce cumgeci kvzaw niealu kom tañi pu ce egu kiñe mew xawkey, feymew 
may gvnelael tañi puke kujiñ kvtu xawkey tañi ce egu, famgeci xawvn gvneltun 
pigey je may. Epuwentugealu ta tvfeyci xawvn werkvkey tvfeyci geh xawvn, kom 
tañi puke wehvy lonko mew tañi mageeael, tvfeyci werken kom tañi magemeel 
feypikefi ñi kvme kawej ñi pvrayael tvfeyci antv ka ñi kvme lasu ñi yeyael tañi 
lasukantuael feyci antv mew. Feyci antv mew pegelkvyawvli ta mapuce tañi kvme 
cijaw kawej, tañi kvme lvkay, ka (ant kucijo nvwvl pvlatagelu, ka ñi sakiñ 
cañuntuku, ka ñi tutekelu lama canu kawej pigelu em. Zoy kvmeke wehvy tvfeyci 
geh xawvn areltukefi tañi puke kure tañi kejuael ñi kure korvtun mew. Zewma 
ixokom xawlu egvn konkeygvn gvyon mew tañi xapvmwakayael, wirarkeygvn ka 
wagkvn xewa mew mvcay mvten akukey ta kujiñ, feymew may jituligvn ta 
gvnelvn. Lefmawlu ta kujiñ kiñe ce lasufi paylakvnukefi wixayael sintaltukun 
mew je may, ka pvr kiñe mapuce, naqkawejkey ka pialkefi ta kujiñ, ka kiñe 
mapuce inageci hamun lasukefi, femgeci may wixagekey, feymew may akukey geh 
kujiñ, gvneltukefi, kaxvkefi pilun, markakefi ka puke toro, kapumkefi, ka kiñe ce 
paylalkefi ta lonko ka wvlelniefi peb mew ñi warvinoam, ixokom ke tvfa mvcay 
mvten zewmagekey. Welu cew ñi pegelkeel tañi pvrakawejfegen ka ñi 
lasunkantufegen nentukvlen awka mew ka ñi kapun kawej mew. Kawcu ce 
lasuael kiñe lofo kapun pu lef pialkefi ka pvr laxankvnutfi, feymew may wirari: 
tvfey ta kawcu, tvfey ta toro nienolu kon, ixokom. Pu wece zoy kvzawkey tvfaci 
xawvn mew ka zoy ayvwkey ixokom ce mew. Pu ce vxirigvn ka notukvjukeygvn 
famgekeci xawvn mew. Zewma zewlu gvnelvn kom ce amuy ruka pvle tañi iam 
kvxaw toro kom ñi nentue kapumpeel mew, feymew may aflu iael bagvmgekey 
kiñe tutelu awka zujigeel ta feyci antv mew. 


Malaltun 


Ka kiñe xawvn cew ta kejuwkey ta ce tañi kvzawael mew, malalvn pigey may. 
Tvfeyci kvpa zewmalu ta malal ixokom mamvj pewniey, kisu ñi kvzaw mew je may. 
Kom pewnielu werkvkey ñi kvme werken kom ñi wehvy ta lonko mew tani 
magelmeael ñi kejupayael kom ñi puke koha egu malalvn mew je may. Tvfeyci geh 
malal aretukey ta mansun nienole may, tañi pepinieafiel kisu ñi mansun egu ta 
tvfeyci antv ñi kvzawael. Pu magenmeel akulu egvn nvygvn ta mansun tañi kvme 
elam mamvj, kakelu kulumka (kvivnka) egu waycvfniekefigvn ta wima ka kvme 


eligvn kaxvn. Pu kaxvn kakvlkvnugekey ka tvfeyci wima ina wixakvnugekey, ka 
tukugekey kiñe fvxa rupa kaxvn tañi elam ka wima, femgeci may zewmagekey ta 
malal, kiñe wenxu fente pvray je may. Pu malal zewmagekey pvcin abvñma mew, 
zewma zewlu amukey ruka mew tañi putuael ka tañi imeael. Mojikey ta ce kiñe 
umañ mvten femgeci xawvn mew. 


Hampvlkantun 


Tvfeyci xawvn ayvwkelu ta mapuce tañi pu wehvy egvn ka tañi puke ce egvn, zoy 
tuteci xawvn ta hampvlikan pigey, tvfaci xawvn mew vlkantukey ta ce ñi wvño peel 
mew fvxa kuyfi hampvlkawmatupelu. Akulu ruka mew hampvlkafe ñi kure 
ayvwkvlen jowkefi, ñi puke yaj kay gvmakeygvn tañi ayvn mew ñi wvño pefiel tani 
kvme caw, lefkeygvn ka ruka ñi feypimeael egvn ñi akun tañi caw. Umañ mew 
kom ñi pu ce ka ñi pu wehvy calimeygvn hampvlkafe, pentukugey je may, rupan 
pentukugekelu elugekey pulkv, ba ufisa, meseñ muska, ba acawaj, maju rukam, 
lama, camajwe, ixo cem gepe rume wvlkey ka pvr femgeci zugukey: ixokom 
kvxankeyiñ tvfaci mapu mew, ka ixokom elkeyiñ tañi ayvn mapu tañi kintuael 
iael, kiñeke rupa weza miawkeyiñ, ruka mew mvlefuyiñ zoy kvme kvmeafulu em, 
eymi kvme wehvy, petu ta caliyefiel ka petu tami kvme jowfiel, caliaeyu tvfaci 
kawej mew, jowfige, kvme wehvy, petu tami eluyeel tvfaci kaweju iñce tañi ce 
xokieyu je may, ñi wehvygen piwke mew mvten nielayafiyu, feymew elelpaeyu 
tvfaci kawej, feymew kvme wehvy jowge tvfaci kawej ka amulmi xawvn mew 
famgeci kaweju ñi wehvy pikeaymi. Feymew may tvfeyci hampvlkafe gvmayalu 
reke feypikey: ixo may nay kiñe rupa no rume goymalafin tañi puke wehvy ñi vy, 
feymew may mañumeyu tami kawej mew, ixo cumgeci xawvn mew amuli famgeci 
wvlkey ñi kvmeke wehvy. Feymew kvme wehvy eymi mi kvme rakizuam mew 
mogey ñi kure, eymi elufimi iael, feymew ka mañumken, fvreneen, jowge tvfaci 
kawcu ñi miawkeel cija mew, kimnieyu mi ñiwa kawcugen ka eymi ixo cumgeci 
kawcu no rume yekelayafeymew mew, cew ñi tuwel ci mapu mew kimniegefuy 
tami wenxugen mew. Femgeci may elugekey yewvn, ka femgeci jowkefi ta tvfeyci 
hampvlkafe. Zewma caligekey ka elugekey cumgeci yewvn rume, tvfeyci 
hampvlkafe ilokvnulfi kiñe kawej zoy kvmelu je may. Hampvlkafe ñi kure ixokom 
ce kvme jowkefi, femgeci may jitulgekay ta hampvlkantun. Famgeci xawvn mew 
puke mapuce vlkantuy tañi entuael hampvikan ci ce tant vl, hampvlkafe ñi kure 
kay ixo iñce ta zomo pikey, ixo vgvmfin ñi wenxu ka pvr vlkantukey ñi feypiael: 
Ñañay 

ñaña wezañma 

ñaña wezañma 

yaf mari xipantu 

gvmajen gvmajen 

tañi kvme femgen mew 

pofoy ga piwke 

amulay, amulay 

xawvn mew, xawvn mew 

kintulmetuay taiñ 

kvme femgen ahay 

ñi kvme femgen ahay 

Kom puke zomo ayvwkey ka kvme ejiwgekey tvfeyci hampvlkafe ñi kure, feymew 
may zoy wehvy ci zomo famgeci pikey ñi vl: 


Hampvlkan 

ñaña wezañma 

ñaña wezañma 

kvpay, piam, hampvlkan 
ixo finuntulu, piam 

ixo cumley cey 
rakizuam ahay 

amuay amuay 
finuntulealu 

ñaña wezañma 
pesakilmi pensakeaymi 
kisu mi rakizuam mew 
Tvfaci xawvn me puke zomo zoy ayvwkey ta wenxu mew, mojikey ta ce kvla antv. 


Muskatun 


Ixokom zomo, vjca, kuse, ixo cumgeci zomo gepe rume konkey muskatun mew, 
fvxake kvxal zewmagekey, ixo wera ka. Wicuke nieygvn caja puke zomo, 
anvkefigvn ka wazkvkvnufigvn, tukelelfisvn kacija tañi muskayael je may. 
Kvmelelu kacija lepvkvnukefigvn ta ruka tañi elam kuzi, elam kuzi wvne elgekey 
ta cukum ka elgekey mexvl kuzi ka fvlmalelgekey ta kuwv. Feymew may xvr 
entukeygvn ta zomo ñi puke caja ka waycvgkefigvn, takukvnugekey pvci rali mew, 
tañi xipayael ko, ka wenu pvrankefigvn ta tvfeyci kacija tañi xipayael arem. Falen 
mew yegekey caja kuzi pvle, lukutukey may puke zomo ka mvlxvnkvnuael reke 
femgekey ta kacija, feymew may ixo xvr vlkantukeygvn pu zomo, pvsey, fvsey, 
ixokom. Petu mvxvntugen kacija gvlalelkey, rupan gvlalelu xofkvlen tukulgekey 
kiñe pvci metawe mew. Metawe mew ci tukuel fvrelkefin ta muska, femgeci 
zewmagenoel ci muska kocikejelay, kvmekelay may. Rupan mvlxvngekelu ta kacija 
anvkvnugekey ta caja kvxal mew, pvcintu wazkvlu tukulelgekey kom mvlxvn ka 
tvfeyci metawe mew mvlelu, ka tañi kvme zeyfvkvnuael tuaykvnugekey. Fenxentu 
wazkvlu fvlaglewetuy ko, fey wvla yegekey fvxake metawe mew, meseñ pigelu, tañi 
koci fvreael je may. Meseñ mew epuwentu mew ta kvmey ta tvfeyci muska tañi 
putukogeael. Tvfa wvla aymvñ winkawlu ci ce tukulelkefi ta caja ñi muskapeel re 
mvlxvn ka tañi koci fvreael tukulelgekey ta lakan mansana. Femgeci kimgekey 
muska ta nielu tofkv ñi mvlemvnon lakan, mvlemvn lakan gelay tofkv je may. 
Femgeci zewmagekey muska xawvn mew putuel. Zewmayael ta muska re zomo 
xawkey, ayvwkvlen kvzawkeygvn, pu vjca wera zugu ramtukefi ta pu kuse, pu 
kuse kimelkey ta tutelu ci vl pvr kimkalu kawci vjca, re femgeci mvten kvzawkey 
pu zomo ka kiñeke rupa famgeci vl entukeygvn: 

Jam 

jam ahay, jam ahay 

tvyeci ga kawcu 

lemoria pilelfeli 

jam kujikujiyafuyiñ 

kvla orzaw weci 

tesa pañu jamgen 

kujikujiyafuyiñ 

meli orzaw weci 

tesa pañu jamgen 

lemoria faleeyew ga 


tvfa ga nvñmaecimew 

ga ñi lemoria pifaleyu ahay 
jamgen epu mari 
yvwvlkuwv nvy ce may 
jamgen ahay jamgen 
nvlaymi cey may jamgen 


Pulkvtun 


Zewmayael pulkv mansana pepiniegey ta wampo ka tvfeyci mansana. Tañi 
yeyafiel wampo mew ta mansana kvlko mew wiñamgekey. Tunten pulkv ñi 
zuamvn fenten mansana yegekey. Zewma tukugeyel ta mansana wampo mew, 
xanagekey karv rvgi mew ka temu egu, zewma xanayael tukulelgekey ko, ziwvjgey 
ka pvnogekey. Femgeci may entugekey kvme pulkv, ñi entuael zoy pulkv pvnoelci 
lakan mansana tukulelgekey ta ko ka pvciñma mew xanagekey tañi entuael zoy 
pulkv je may. Zewma fenxen entuel pulkv wiñamgekey metawe mew meseñ ñi 
elam, ñi fvreael tukulelgekey lakan mansana. Tvfaci mansana pulkv putugekey 
mapuce ci xawvn mew je may. Zewmayael mansana pulkv xawkey fenxen wece ñi 
xanayael mansana ka wera fvtake pvra tañi wiñamatfiel ta tvfeyci pulkv. Re ayen 
mew mvten kvzawkey ta puke kawcu, zakelkeygvn ka kiñeke rupa rofvlkeygvn 
ragiñ ce mew tañi kimgeael tañi ayvnieel je may. 


Kuyfike awkantun 


Rukatu awkantun 


Ajimjim 

Tañi awkantuael tvfaci awkantun zuamgekey ta kayu kura ka makuñ. Elgekey ta 
lama, pu awkantufe anvkey, leliwkvlekey ka nvniekey ñi kayu kura wele kuwv 
mew. Jituael ta awkantun pegelkey ta kura wele kuwv mew ka wenuntukey man 
kuwv tañi kimgeael ñi nienon cew rume. Cuci rume jitulkey, wenuntulkey ka 
paylakvnukey ta kuwv kuralen tañi kvme nieyael, wenuntukefi ka nvnietufi wenu 
kuwv mew, epu nvy re kimgeael mvten. Kiñe mvten wenunpvrafi cumgeci ñi 
femvn jituael mew, petu ñi akunon ta kura kiñe nvgekey mapu mew mvlelu tañi 
egumafiel xawvlen mew. Ka kiñe ñi nieael wvño vxvfpvramgekey ka kura ka pur 
mapu mew mvlelu nvgekey ka xawvlen majkotugekey. Petu ñi xawvyenieel ta kura 
wele kuwv mew xapvmgekey. Wewkey cuci zoy majkotulu ta kura, kom majkotulu 
nielay kon ta awkantun mew, meli rupa wewlu ta ce wewkey, koretukeygvn, ixo 
meli rupa entulu ñi koretugenon mew wewkey. Kvme majkotulu ta ce man kuwv 
mew wele mew nakvmkey. 


Komikan 


Tañi awkantuael wirigekey ta mapu, mari epu kura, epu norvmelgekey tañi 
kewayael kiñe zoy fvxañma egu. Pu mari epu kura xewa pigey ka kvzawkey tañi 
tuayael ta fvxa kura Komikelu pigelu. Pu xewa yafvluwkey tañi bagvmatiel ta 


Komikelu, tvfa kay bagvmkefi ta xewa kizu pekefiel mew mvten. Komikelu ci kura 
wewkey kom apvmfilu ta xewa, tutelu awkantufe ilelgekelay kiñe xewa no rume, 
tvfaci awkantun pu winka leonsijo pikefi. 


Awar kuzen 


Awar kuzeael ta ce pura awar pegeluwi kom ta fvlag gey, kiñe pvle entulgekey 
tapvb ka kurvlgey kurv rvgi egu, ka kurv az elgekey kiñe ponzon mew je may. 
Feymew may elgekey kiñe makuñ, ponxo cemgepe rume. Feymew may mari pvcike 
mamvj pegelkey tañi cazan ñi tunte wewgen, feycike mamvj kof pikefi ta ce. 
Wecun ponxo mew anvkey pu awkantufe ka pvr vxvfael ta kof vlkantukey ixo cem 
zvgu ñi akun lonko mew. Pu awar neyvlgekey kiñe zuke wenu pvralen ka tani 
neygeael mew renxolkefi ta kuwv mew tañi naqvn mew je may. Kom kurv naqlu ka 
fvlag gepe rume, epu kof wewkey, ka meli mvten kurvlu pawi. Pura naqnolu ka 
meli kurvnolu awar kuzewe kagelu mew rupay. Kiñe ñamlu kagelu konkey, 
wewkey ta kiñe meli rupa rulpalu ta mari kof. Kvme awkantufe nakvmlu 
xapvmkefi ta kom kof ka cuci wvne xapvmlu ta wewkey may, xapvmvn pigey. Awar 
kuzen mew ñiwagey ta mapuce negvmael tañi pu cagvl kuwv, feymew je ta kom 
pu awar fvxa kurv mew mvten nakvmkelu, kayñe yem pvr atawkey. Pu awkantufe 
fvxa wirarkey, fvxa ka mapu ajkvtufali, tvfaco awkantun zoy ayvkey ta ce kom 
awkantun mew. Tvfaci awkantun ta awar kuzen. 


Kecukawe 


Awkantuael wirigey ta mapu, tuaykvnugey ka ragin mew anvkvnugey kiñe pvci 
rvgi, wecun rvgi mew mvley ta señan ñi rupanoael ta kecukan neygeael. "Tani 
awkantuael mvr awkantufe mari kof nvkey ka cuci wvne xapvmfilu wewkey. 
Wewael ta kof neykvnugekey ta kof, tunte ñi piel ta kecukan fenten entukey, 
feymew kagelu vxvfi, entuy ta kecu, feymew may jaq mari nieygvn, vxvflu kagelu 
kayñe ñi kof yemekey, femgeci wvne epu mari xapvmlu wewley. Vxvfael ta kecukan 
wirari ce ñi piael: kecu, kecu, parogepe rume. Kiñe mvten entulu ta ce paro pigey 
je may. Kvme awkantuael ta ce neykvnulafi ta kecukan miñce rvgi mew, 

kvmejelay wekun wirin naqlu ta kecukan. Tvfeyci awkantuyeel mew kecukan 
pigey, awkantun ta kecukawe, awkantufe ta kecukawfe. 


Ejkawvn 


Apon kvnageci mapu zujikey ta ce awkantuael, mari egu epu mari xawkey pu ce 
tañi kvme awkantuael. Kiñe xariwe, pvci camal, pvci makuñ ta ejkawkefi ta pvcike 
ce petu ñi anvlen kakelu ñi ajkvtuael, amumvn, pikey ejkawlu ta wesakelu. 
Ejkawlu ta wesakelu ta ñizol ka wirarkey: tvfa pvle, vye pvle, faci pvle, vye pvle, 
kom, tañi ayentuafiel cuci mupiñlu tañi koybatuel mew, pu kintufe jazkvkeygvn 
tañi koybageel mew. Renxirenxitukey pu kintufe, vye pvle, wirari ta ce 
koybatuafiel mvten pu kintufe tañi pegenoam, mvlenoam je may wewfe. Kiñeke 
afeluwkey, kakelu inaniefi mvten. Zewma kiñe puwlu cew ñi mvlemum tvfeyci 
ejkawkvlelu xalofxalofmekey ta kuwv xawael ta ce ka kimgeam ñi pvnonieel. 
Feymew may kom zujumigvn ka kiñe pvr wirari: kawcugen, wewvn, 
koybatulgekelay ta nienolu kon. Afkey ta awkantun kiñe vl mew ejkawvn pigelu, 
vlkantufi ta wewfe. 


Mawmijan 


Kiñe xokiñ kvla mari egu meli mari tuaykeygvn, nvwkeygvn ta kuwv mew, ragiñ 
mew epu zoy ñiwa tanpalgekey ta ge. Norvmkvleygvn, cuci mvxvmlu ta maw 
pikey, kagelu mijan wvñolkey. Maw pilu zujimkiyawi norvmkefi lipag ka ixo ñoci je 
may amukey cew ñi mijan pigen. Kagelu lefkey ñoci pvnokey ka ayentukefi ñi piael 
mivijan. Zuñimlu ta ayekafi ta ce ka newentulgekey ta maw ñi pigeael: kvmey, 
femgeci amuge, nvfige. Nvnolu ta maw ayekey ta ce, fey mew ijkuy ta fvxake xekan 
mew ajkvtuael mivijan. Kiñeke rupa norvmkey ta kalvl kiñe xekan mew nvael, 
zvgukelay iney no rume, wirarkey kom tañi yafvluwam ta maw ñi nvafiel ta mijan 
fvxa lipag ta rofvluwalu keciley. Zoy awkantufe entukey mvfuke maw egu mijan, 
aflu ta kiñeke vlkey ñi zvgun cuci ñi zoy kawcu ka ñiwagen mawael. 


Ci pewkutun 


Pewkutun ta awkantugekey mari kayu egu epu mari ce, inafvl ruka mew. Fvcake 
ce kvtu konkey famgeci awkantun tañi kvme kimael puke yaj ñi femgeci 
awkantuken kuyfike ce. Tuaykeygvn ka ragin mew kvme elgey zoy pvcilu. Tunte ñi 
tuayvn fentekay wajpu rupakey ñi entuael zoy pvcilu ragin mew mvlelu, 
renxirenxikeygvn ka kvme koyba mew konkeygvn ñi entuafiel zoy mvnalu. Pu 
newen konkey ta ce maloael reke, kom pvle renximekeygvn, kiñeke afeluwkeygvn 
reke, xipakeygvn Lani wvñoael pu lef zoy xoglilu mew, kakelu kay kañpvle pu lef 
konigvn. Tuaykvlelu ñiwageygvn kay ixo yafvlniefigvn, femgeci may kom pvle pu lef 
konke pu ñiwa awkantufe. 

Kakelu kay ixo mekeniefigvn mvten tañi yegenoael. Tvfeyci ce tuayniefilu tvfici 
ragiñtulelu newen ce je may, pu lipag em, tañi kvme yafvnieafel kayñe ñi newen je 
may, femgeci ta yegekelay ta kawcu. "Tanit kvme kimgeael cuci ñi zoy newengen 
xafkintukeygvn, cuci zuamlu entuael ta tuay mew mvlelu tuaykey wvla. Femgeci 
awkantun mew, awkan cegelu iñciñ taiñ yom baku em, feymew ixo nakvmfigvn 
pewkutun ci awkantun ta newencegeael. 


Ci xenxikawtun 


Xenxikaw ta kiñe ka ragiñ nefku ta niey, ka ragiñ zuke rumegey, miñce wecun 
pvle elegekey epu pvcike lakal rvgi, namun ñi renxileam ka mvr kiñe namun 
feykvley. Tañi xekayawael pvrakey ta ce wenu pvcike lakal mamvj mew ka fvxa 
cagvj namun nvwkey ta rvgi mew. Zewma pvrakelu ce xenxikawtun mew 
xekayawkey. Famgeci awkantun mew zoy zuamkey ta pvcike ce, hoael ta bewfv, 
pvci wvxvn ko mew ka capaz zuampgekey. 


Ci pizkoytun 


Tvfaci awkantun zoy ayvkefi pu mapunce, pizkoytun pigey tañi femgen pizkon 
lasuael je may. Tañi awkantuel xawvkey ta kvla mari egu meli mari. Kvme 
pizkokeygvn lipag mew tañi yenoael je may. Tañi jituael tvfaci awkantun ragiñ 
mew wixalekey, wirarlu ta ñizol lefkvlen tuaymey nor mew. Waycvfael mew 
wajmekey cuci wvnelu mew wixakvnumekey, tañi tuayael cuci inalelu mew, 
femgeci amukey tañi afael cew ñi tuwmum mew. Afmekey cew mvlemum welentu 
mew ci wvne tuaymvn mew. Pu lef epu jitulkey ta awkantun kiñe welentu mew 
kagelu man pvle xipakey. Tañi awkantuael epu xokiñ kayñewenkey. Kiñe xokiñ 


mew jitulkey ta awkantun kagelu mew afkey, mvr xokiñ nvkefi wewgekelu, feymew 
zoy ñiwa mvten konkey. Zoy lefkelu ta mvten konkey afael ta awkantun, wewlu ta 
kiñe wewgekey kiñe kayñe xokiñ xipakey, femgeci may mari mvlelu kecu rupa 
yegele wewgekey, ayetugekey ka awkantu pigekelay em. Wewlu ta metañyegekey ka 
ixo toro nielu kon pigekey, ixo pizkotufe vrke em. Famgeci awkantun mew fvxa 
wirarkey pu kawcuke koha, (ani hopuael renxirenximekeygvn pu ñiwa em. 


Ci zujikan 

Zujikan mew konkey fenxen pu wece, welu pura egu mari nakvmkeygvn, kvlwi 
egu wa zuampgekey. Kiñe lelfvn mew paxigekey ixo nor ta kvlwi. Kiñe mew elgekey 
ta kvlko (ant tukuael nimiel (ñvmiel) ci wa egu kvlwi. Pu awkantufe kizu ñi nor 
wirin kvlwi mew wixakey epu xekan kvlekey zoy pvjelelu mew. Kiñe mew may 
lefkeygvn nvmeygvn ta kvlwi wvño elael kvlko mew, ka lefkvlen yemey ta kagelu ñi 
elpayafiel kvlko mew tant wvñi yemeael ta ka kvlwi. Ixo kiñe mvten yemekey, cuci 
wvne apvmlu ta wewkey. Tukun ta yekelay ta awkantufe ñi ciripa mvten. Femgeci 
tukun mew arofkelay ta ce, femgefule ta kvrvf mew fiskeñafay. Cazgekelay ta 
pvlata. 


Ci gvrvkuram 


Kvla mari egu melu mati zujigekey ta kiñe gvrvkuram gealu, ejkawkey ixo cew 
rume, cemgepe rume. Kintukelu ta ixo ñoci miawkey tañi femgeci joftuael ta gvrv 
je may, re ñi kimael mvten. Cuci wvne joftulu ta wewkey. Gvrvkuram ta 
wirarkelay ka joftulu kay, kom pvle wvla afelgekey. Cuci afeluwlu ayegekey ka 
wajpagekey re wirarvn mew mvten. Feymew zoy jvkakey ta pofre koha yem. Kom 
pelu kom ta: iñce wvne pefiñ, pikeygvn ka lukatukeygvn may. Feymew may 
gvrvkuram ta feypikey cuci wvne pelu, fey wirarkey ayvwlu ta ce. Pvnon mew kvtu 
ta inagekey ta gvrvkuram. Femgeci awkantun mew rupakey ta antv pu kawcu 
yem. 


Ci coyketun 


Ixo nor kiñe mew pu lef xipakeygvn epu egu kvla mati Kime lelfvn pvle. Wvnelu 
mew amulu coykegekey, rvgkvkey wele pvle ka man pvle. Inalelu ina femgekey, 
kiñeke weza ina femgekey ka pu lef amukeygvn kom egvn ta coyke femkeygvn, ixo 
coyke ta koha yem. Rvgkvlu egvn wirarigvn tañi zoy yafvnieafiel fvta coyketun. 
Afeluwkelaygvn tañi nvafiel ta coyke, ixo fentepun yewmefekey, ixoke mvcayke 
tuaytuaymekey fvta lelfvn mew. Coykegelu ta vrkvley xanawkey mapu mew, 
kakelu egvn kay tuaytuaykefigvn ka coyke ñi purvn purvkeygvn tañi kimgeael ñi 
wewvn ñi afelkenolen ta awkantun mew. Cuci coykegelu ixo tutey ñi lef, ka ixo 
fentepun kawcu rvgkvn mew ka ixo ñamkelay tañi inawvn. Kiñeke rupa kiñe 
muxu mew ñamvmkefi ta pu kayñe inalelu tañi nvgeael. Atawkelu xipakey. 
Zewma nvgelu kvme ka weza femlu feypigekey, ka kvme awkantufe pigekey tañi 
nvgenon mew, ixo toro pigekey may. 


Newentu awkantun 


Xvmvn 


Tvfaci awkantun ta kuyfike ce ñi awkantun em tañi newen cegeael. Xvmvn winka 
ñi awkantun femgey football pigelu, welu pu awkantufe ta mari kiñe geygvn, 
mapuce ta meli. Pilma ta tapvl anken geygvn, tuaygekey ta koron mew tañi 
newentuael, pilma ta zewmagekey fvw mew xvlke egu. Tañi awkantuael epu xokiñ 
cazkey, meli awkantufe ta konkey, ta ñizol: jitumvn, pikey, feymew ta mapuce 
hamun mew yekey ta pilma, nvgekelay may. Pu hamun mew konkelu ta pilma 
rofvlkey ta awkantufe, feymew may zoy newengelu yekefi ka xananagkefi pu 
kayñe, ka pu lef yekefi ta xvmvn afpun ci kuzen mew. Cuci wvne entulu meli rupa 
wewkey, femgeci awkantun mew koretukey tañi zoy kvme awkantuael. Feymew 
cuci yelu kvla kagelu entukey kiñe, kagelu yekey epu kagelu kay kiñe no rume, 
feymew may ta awkantun fente awkantukelu ta ce, awkantun mew ta xvmvn 
pigekey tañi muxurken ta ce ka ñi vxvfnaqvn ta mapuce. 


Pilmatun 


Pilmatun pigeci awkantun re kuwv mew mvten nakvmgekey, pireñ pvle zoy 
awkantugekey. "Tani awkantuael tuaykey ta ce ka kiñe elgekey ta ragiñ mew tañi 
jituael ta awkantun. Ragiñ mew mvlelu miñce cag mew vxvftukefi tañi wvlelafiel 
ta wixalelu tuaykvlelu may, welu fey mew mvlelu lepukvnukey tañi wvlelgenoael ta 
pilma mew je may, ka kiñeke rupa zincukvnukey tañi elxegenoael ka ñi ixo pvr 
norvmael ñi kvme wixaleam je may, ñi awkantufegen mew. Pilma iney no rume 
wvlelnolu ka wvño vxvfgekey tañi tuwvn wvla afelgekey, tvfeyci tugelu ragiñ mew 
wixamekey tañi vxvfael. Femgeci may awkantugekey, afelkey ta ce afelxipalu wvla. 
Ragiñ mew mvlelu ñiwaluwi vxvftuel ta pilma ina pvle ka wvne pvle welu miñce 
mew kawcugey vxvftun mew, ayekey ta leliwkvlelu. Afelkey zvgulu twa ñizolkvlelu, 
feymew may purvkey ta awkantufe lonko purvn, tuaykefigvn inawlu ci ragiñ mew 
wixaxipalu, ragiñ ci ce vlkantukey tañi puke ayvn vl tañi cazafiel zoy ñiwake 
awkantufe. "Tant kimgeael ñi cuci ta jituael ta pilma gvnen zujigekey. 


Lefvn 


Lefvn mew fenxen ce awkantukeygvn, ka mvna ayvkefigvn, re mvr mvten 
amukeygvn, zoy ayvkeygvn epu konlu ka mvr fente leflu egvn ka mvr nienolu kon 
lefvn mew. Jitulu egvn may ixo amuy may epu kayñe yem, ixo yewmewigvn ta cag 
ka lipag, kiñeke renxilu ta lipag negvmvn mew xananaqi ta fvxa kayñe yem! 
Wewlu may fvxa xekayawkey, wenunpvrakey ta lonko ñi kimgeael ñi torogen lefvn 
mew. 


Rvnkvtun 


Pu mapuce yem rvnkvkefuy lelfvn mew cew ñi mvlemum ta muxug tañi kimgeael 
ñi rvnkvken may. Tañi rvnkvael xawvkefuygvn pura egu mari, ka ixo kiñeke 
cazkefuygvn ñi kimgeael ñi rvunkvfegen. Pu rvnkvfe yem ayvwkelay ñi rvnkvael re 
muxug mvten, mv, ñi kimgeael ñi kawcugen ixo rvnkvlu ka pvr xanawkelu tañi 
pegenoael mvcay awkan mew konfule rume yem! Tvfeyci azkintukelu awkantun 


ayvwkeysvn tañi peel mew fvxake rvnkvfe ñi ñiwagen mew tañi xanael, tañi 
lefkvlen ñi femken. 


Weycan awkantun 


Jiqkan 


Jiqkan ta epu nefkv niefuy ka kiñe zuke rumefuy, fvxa mamvj em ka, ixokom pvle 
ñapazgefuy ka yugelafuy wecuñ mew. Epu newengeci kawcu epu xekan fente 
mapu leliwkeygvn tañi newentutuael ta fvxake ñiwa awkantufe em. Vxvftuy ta 
kiñe kupaf lonko wvlelal, kagelu kaxvtufi zincumekelu mew may. Ka kupaf kvpalu 
lefkefi ta kupaf kiñe rvnkvn mew mvten ixo cuci pvle mvten. Norvmkey ta kiñe ñi 
lipag kupafgeael tuaytun mew, ixo kawcugen mew may. Vrkvlu ta kaxvtukelu ta 
kupaf welu nvkey ta jigqkan tani wvño kupafael ta kayñe. Femgeci awkantun mew 
ta mapuce ñiwagey tañi negvmafiel kom tañi kalvl, ka ñi negvm inaniefi tañi 
vxvÍael ta jigkan kupatf. 


Wazatun 


Weycan mew mvten nakvmkey pu toro ta wazatun mew ka tvfeyci makana egu je 
may, ketantuwe femgefuy ta waza ka yugefuy em! Ixo zoy kawcu mvten nvkefuy ta 
waza tañi pulxv yemeafiel peb pvle fvxake kayñe yem! Kapvr kiñe nwa kompañ 
kupafkefi fvxa makana mew tañi pvr bayael kayñe yem! Wvnegeci mew wazatun 
zuamkefi ta ce tañi nakvmatiel ta pu winka ka tvfa pvle maloael mew ta malofe. 


Makana 


Makana pigeci mamvj em nefkv ka ragiñ niefuy, ka kiñe zuke rumefuy, miñce 
wecun mew fvxa rumefuy, wenu wecun mew nvfalfuy pvci ñi kvzawnoael rume je 
may. Tvfaci fvxa mamvj yugefuy meli pvle, cuci pvle ñi naqvn bayafulu mvten ta 
ce, ka wazatun ñi kejun mew ixo bagvmkefilu mvten ñiwake ce. Awkantun mew ta 
makana ta zuamkelafi ta ce re jiqka mvten nakvmkefi. Makana ixore weycan mew 
mvten nvkefilu ta ce, re ñi bagvmwinkayael mvten. Pu weycan ce ixo upelafi ta 
lefkvlen ka ñi nwa kawcugen awkan mew je may, kawcu ka gemken. Makana ñi 
kupaf ixo bagvmnoael reke ta nakvmkefilu ta kawcu, awkan mew wvlxekelafuy ta 
kawcuke awkan mapuce yem! Ixo cumgeci weycan gefule rume jvkanoafulu fvxa 
awkan mapunce yem! Wewkefuy ta ce yem ñi ñiwagen tuayael ta lipag. 


Rvgitun 


Famgeci awkantun mew ta mapuce ixo ñi tuntepun ñi niwagen ka ñi kawcugen 
tukukefuy tvfaci sakiñ awkantun mew. Kisu ñi kalvl em kvrvf reke amukefuy ka 
kaxvtukefi ta kupaf cumgeci ñi kvpan mvten. Kvjinolu ta ce runkvrvnkvmekey 
cew ñi wixalen wenunpvrakefi fvxa lonko yem, nvlanvlamekefi fvxake ge ka petu 
ñi nvkermeken kupafnakvmkefi fvxa kayñe yem! Wvlelgelu em jazkvkey may 
ayekey, notu kvjikey, kupafkey ka rvnkvkey, wixakefi fvxake kupaf ka wirari may 
tañi piael ñi nienon ta kon ñi sakiñ awkantun em mew. Mvr kayñe ijkulu may 
gvrv ñi gvnen reke vxvftukeygvn ta rvgi tañi lonkotuael egvn, femgeci may afkey ta 
awkantun. 


Waykitun 


Tvfaci awkatun mew may newentuy ta mapuce winka ñi weycan mew Ka faci ce ñi 
awkan mew. Waykitun mew may ta kimi ta kalvl ñi cuci pvle lefayael (lefael) tañi 
tugenoael kayñe ñi wayke je may. Zoy kvme awkantun ta lefkvlen ta rvnkvn ka 
kvme fvh xipalu ta wayki ñi zuam mew je. Ixo cumgeci pvci mamvj mew rume 
awkantukelu ta ce, re xawvn mew mvten kimgekey ñi awkantufegen. Tvfaci 
weycan awkantun mew ta mapuce ixo rvnkvkvtumekelu, wayki ta negvmfilu kiñe 
mew ta rvnkvn mew je may. 


Kvjitun awkantun 


Wixuwetun 


Pu mapuce yem kimvrkeygvn kay ñi kvmegerken ta notu kvjin, feymew em tañi 
ayvkerken ta wixuwetun. Feymew may mvfvke ce bewfv pvle xipakerkeygvn tañi 
notu vxvfael tañi kimgeael ñi zoy vyew puwlu. Cuci holnofilu ta bewfv konkelafuy 
ta wixuwetun ci awkantun mew. Cuci wewlu kintukerkeygvn ta kiñe koyam notu 
kvjiael ixo kiñe mew mvten. Kom ce wixutukey kiñe kura, feymew may kiñe 
ejkawkey furi koyam mew tañi kimgeael ñi iney ñi kvjin. Zewma kom wixutulu 
kiñe kura, ka kiñe amuligvn zoy ijkukey kvjinolu may, femgeci amulkey ta kom 
kura. Cuci kvjilu wirarkey may, ayentufi kakelu ce, tvfa ta toro nienolu kon, ñiwa 
ñi fotvm kay. Feymew may kvjikenolu vnatukey tañi kuwv, ijkunkefi pvjv ñi kayñe 
Lani wewpafiel ka ñi koybatufiel ñi wixuwe may. Fvxa ka mapu amulkefigvn epu 
pataka egu epu pataka kecu mari. Pu weceke wenxu ta zoy ayvkefigvn tvfaci 
awkantun, feymew kamañkefilu ta kujiñ miawvlkey ta wixuwe egvn. Miawvlkefi 
bagvmafiel ta ziwka egu wilki. Pvramuwvn mew inakintukefi ta mansana egu wa 
lepvmafiel ta cozoy egu kvrew. 


Pvlkitun 


Tvfaci awkantun tañi mvna ayvfilu ta ce pu mapuce ixofij antv may afelkelafi. 
Lipag may ñi Yh ka kom Nh negvmkefijelu ta pvlkitun. Pvlkitun ta konkey ta kiñe 
rvgi ka kiñe mamvj yugelu. Zewma ta mapuce bagvmkefilu ta kiñe vhvm 
pvlixukvnufi ta kiñe koyam mew tañi notukvjiam. Kom ce notu kvjikey may, 
feymew kiñeke ñi kimgeael ñi zoy ñiwagen feypikeygvn: tvfa ta lonko mew puwalu. 
Ka ce kay feypikey: tvfa ta wele mvpvn, tvía ta furi, ka tvía ta man hamun, 
pikeygvn. Femgeci may wirarkey pvlkitufe 


Lvkaytun 


Lvkaytun ci awkantun may kom kalvl ñi Nh ta negvmkefigvn. Pu lvkay may ta 
kvla kura xawvlelu egvn kiñe pizkon koron mew. Tañi newen neykvnugeael 
tuayelgerkey ta wenu lonko mew, femgeci je ta pu lef xipalu em. Lvkaytun mew 
nvgekelu ta ce awkan kujiñ. Tañi kvme neykvnugeael majmawkey ta kawcu, ixo 
kvme lepvmkvnukefi wenu lonko mew ñi puwael lonko lofo kujiñ mew. Tañi 
wixanakvmgeael ta kujiñ maynakvnugekey lefkvlen mew. Kawcu lvkayfe wirarkey 


cew ñi tuael ñi lvkay petu ñi vxvfgenon may. Ixo fentepun majma kawcukey ta ce 
lIvkaytun mew ñi cumgeci cegen nakvmkefi mvten kvjin mew. 


Kawiñ awkantun 


Mvxatun 


Mvxatun ta awkantukefi ta mapuce yem! Nvwigvn may tañi notu xananagael. 
Newen negvmigvn, mvr ta rvunkvrvnkvmekeygvn, wirarigvn jazkvlen. Tvfaci 
awkantun mew ixo cumafelci ñi amun ta kalvl, neyvn cumafelci ñi xipan. Nienolu 
ta kon mvxatun mew lipagtun ta nakvmkefigvn, famgeci awkantun zoy 
newentukey ta ce ñi xananagael. Topebtun kvtu nakvmfi ta ce yem! 


Lonkotun 


Lonkotun mew ta nvwkey ta ce lonko mew tañi newentuam kom ci fvh peb mew 
mvlelu, famgeci awkantun mew ta newen cegejelu ta ce ka cewvl rumel niefilu ta 
lonko. Feymew je pu mapuce yem kvpa kewatugeael ina amukelay ixo kvme 
norvm wixalekey mvten tañi jazkvlen feypiael: 

cewvl lonko mew 

fvxa xapial reke 

petu niekay newen 

ñi ayvw kalvl em 

Zomo kvtu lonkotukelu, tañi kimgeael ñi fvxa lonko niegen mew xemvmcekelu. 
Feymew je pu ce tañi kimgeael ñi ayvvfiel ta lonkotun rumel ta fvxakey ñi lonko. 
Awkantuael ta lonkotun mew, newentu may nvkeygvn tañi laxanaqael mapu mew, 
wewlu may entulu pu cagvj kuwv mew kiñeke lonko ixo kawcu ñiwa lonkotufe 
pigekejey may. Kaxvn lonko mew kupilvn mew je kimgekey tañi kvme 
lonkotufegen. Feymew may tvfa wvla je kulpuael mew ta ce fvxa tuaygekey ñi 
kupilvn. Cuci ñapazgelu ñi lonko yewvlkagekey ñi femvm mew, feymew je tañi 
tuntegen ta lonko femgeci may kvmegenon ci ce pigejekey. Caw em je petu ñi 
pvcikan xvr tuaykefi ñi lonko yem! Lonko may ce kimvm mew rumel cewvl 
amukey. 


Mamvj newentun 


Pu ce yem notu newentukey kay mamvj egu may! Kiñeke rupa ta yemu egu ka 
koron egu nakvmkey. Famgeci newentun mew, piam, furi egu wente je 
kuxankelay ka rumel newengekey ta ce. Tañi awkantuael mvr anvkey mapu mew 
tañi meli hamun kisutu xawvlen vrkvkeygvn, fvimakeygvn ta mamvj egu koron, 
newentuael ta wewkey wenu wixan pvrafilu ta kayñe. Tvfaci awkantun ixo 
sakiñgey may, kisu ñi vy ta mamvj newentuael pigekey. Kom newentun ta 
zuamkefilu ta ce, cagvj kuwv mew nakvmkelu ta ce, mvxatun zoy ayvíi. 


Palitun 


Kuyfike ce ñi gvbam je tañi xawvken kiñe lelfvn mew ka ñi tuayken lifkvlen ci 
lelfvn mapu mew. Pu lonko yem anvmi cew ñi rorkvlen ñi mapu pvle je may, 
aymvñ tuaykey ñi puke koha egu tañi azkintuafiel ta kom pu jitulu ka aftukefilu 


ta xawvn. Famgeci xawvn mew ta gvcaltukey ta ce ñi awkantuam, mvcayke twa ce 
ñi awkantuam, mvcayke re awkantukeysvn, feymew tvfeyci wewnolu jazkvlu egvn 
egvcalkefigvn ka kimkefigvn ta antv ñi awkantuael ka iney ñi paliwe mew ñi xawal, 
kom pu lonko niekeygvn ñi paliwe. Kiñeke rupa kuyfigen ñi xawvmuwnon ta ce ñi 
awkantuael kiñe lonko may mvxvmkefi ta werken ñi werkvafiel kañpvle ci lonko 
mew ñi calimeafiel ka ñi feypimeafiel: kvme wehvy, iñciñ taiñ pu baku ñi gvlam 
em feypikey may taiñ pu caw awkantun zugu mew wenigekefulu egvn em! Ka ñi 
pewkefiel may. Iñciw em may kuyfi may ñi pekenofiel ka kuyfi yem kay ñi 
jaqkvnuken. Feymew may werkvkvnueyu tami calintuael mew ka ayvkvnuatiel ta 
awkantun, palituayiñ may tai kimam ñi wenxugen ñi wenxugenon cey taiñ pu ce 
lonkotun mew ka lelfvn mew, ñi pu baku ñi ayvn awkantun em! Awkantun xawvn 
mew zoy wehvygeayiñ may ka zoy kimkeay inciñ taiñ puke wehvy koha yem may! 
Feyley may ñi fvlmajen zoy mvlefuy ta zugu tañi zoy kvme wenigeael ñi 
wvzamkvlen re bewfv mew mvten, zoy kimkeayiñ ka xawvlen kiñe xokiñ mew 
wewkeafiyiñ kim palinolu je may. Feley may kvme wehvy, epe akuy ta we xipantu, 
akule em palikantuayiñ em may, pura konle ta kvyeh awkantuayiñ ta ilo, muska 
ka winka pulkv. Kagelu lonko yem may pi ka: fanten mew awkantuayiñ, pikey, 
kvme zujigekey ta antv may. Zujin antv mew kom egvn xawvkeygvn paliwe mew, 
liwen may akukeygvn ka kvpaligvn ta wvño, wvño zewmagekey kvla ka gefvñ egu. 
Liwen akukeygvn tañi kimvlgean ta paliwe tañi kvna elegeael, paliwe ta pataka 
egu epu pataka xekan niey, fenxen palife akukey, zujigekey zoy kvmelu, welu epu 
mari ka kvla mari ce konigvn kiñe pvle may. Epu xokiñ norvmkvleygvn ñizol 
niefigvn ta pu lonko fey ñi zuam nielu ta palitun, pu geh palife fenxetu cazkeygvn 
tañi yam kom ce. Pu awkantufe ta cazkeygvn kay, caznolu awkantukelay, iney no 
rume cazkelay kizu ñi ce ñi kayñe ce pigelayafuy may. Pu azkintufe awkantujelay 
may, welu inkakefi kizu ñi puke ce ka wiralkefi tañi zoy newentuam egvn. Pu 
awkantufe re xilxagkvnukeygvn re ñi camaj mvten eligvn ka kvme ziwajtukeygvn 
may tañi xananakvmnoael. Pu geh awkantufe pealu egvn epu toro reke wirarigvn 
tañi kimam ñi pegen egvn, norvmkeygvn tañi lefkvlen konael. Epu geh palife ixo 
nienolu ta kon palin mew, feymew je wirarkeygvn ñi zuguael kvmeke palife ñi pin 
mvten, yegekenon ta ce femgejen. Feymew may, kiñe awkantufe ñi piwke wecupay 
ta pali, geh pali feypifi may: eymi kvme ayvn pali, fij antv may yeniekeyu piwke 
mew, yafvluwaymi, kvme yenieafimi tami epu entuael ka tami yegenoael tami caw 
ñi pvjv, newentuaymi tami yerpuafiel kayñe ñi pvjv may pali, ixo lefkvlen 
amukeaymi tami kaxvtunogeael ta eymi kvme pali, pieyu may. Pali koni zvguj 
mew may, ragin paliwe mew mvlelu, ina zvguj mew mvlekey epu ñiwa kawcu palife 
zvgujfe pigelu em may, Fuñmalelu ta ina zvgujfe pigeygvn. Xipan paliwe mew zoy 
yewmekelu ka zoy newengeci awkantufe wixapuy tañi kaxvtuael ta pali, fey ta 
xipa paliwe pigey, ñizol ta entukey ta pali , geh kuzen ta ñizol pigey ka fanten 
xalan pikey. Kom egvn may zugukelay ka kvme ajkvtukey ñi xawawken ta wvño 
ka kvla wvllu wvla yafvluwkeygvn tañi yeyam kizu ñi pvle ta pali je may, kiñe pvle 
xipay may inafi pu lef fvta zvgujfe ñi yeyafiel, elmefi kompañ pvle tvfa kay 
kupafkvnufi femgeci amuy may tañi kaxvtugenoael ñi xipayael ñi kiñe entuael 
may, pu kayñe ka lefkeygvn welu kaxvtukelafigvn. Kiñe wvllu ta pu palife ayvwkey 
ta ce, kimgekey cuci ñi zoy kawcugen ta palife, fvxa wirarvn ajkvtukey may wewlu 
ci ce mew ka pu ajkvtufe feypikeygvn: ixo xuxi rupa kvpa wewkey! Kimlafimvn? 
Kimlafimvn cey kam tvfaci hamum ka tvfaci lonko ñi pagigen?. Ñamlu may 
jazkvkeygvn may, akuay ta inciñ vy ayekantuam kay. Ñocikeci ñi cumgenon reke 
wvhokeygvn ka feypikefigvn geh palin: ixo may yafvluwge, newentuge ajkvtulaymi 
ayekan, tvfaci ce wewle xalagxalagafin lonko yem! Zewma puwlu may ñi jituael 


epu konci pali mew pu lelife wiralkefi tañi pu ce tañi feypiafiel may: wvnelepe pu 
kayñe, wvnelelu wewkelay, inalelu zikey ta awkantufe, yayayayaa pilu ta ce 
ajkvtukey may kvla xalagxalalvn pilu ta wvño zvgujfe mew. Newentuy ta ce pali 
amuyelay, pu palife enxikeygvn, kiñeke vxvftukeygvn ta wvño, tañi lonkotuael, 
wirarigvn jakvlen wewge, kakelu yenieygvn ta pali. Kiñe wenu vlxufi ta pali tañi 
majkotuafiel ka palife tañi pu lef xipayael may, majkotufe newentu wirarkey: fey ta 
awkantufe kon nienolu, tvfa ta kawcu mapu toro, tvía ta kawcu lefgeci hamun, 
tvía ta xapial ñi maxa, pu fvtake ce feypikeygvn: femgeci may kimgekey ta kvmeke 
awkantufe. Kakelu kay: wewkinolpe, pigvn, pu azkintufe kewakeygvn kewalu pu 
awkantufe, femkey may ta ce ñi kimgeael ñi cazken egvn kay. Kiñe xokiñ epu yey, 
xakiñtukeygvn may pali ka pvle, neykvnuael may ta we pali feypi: eymi may 
ajkvtuymi kom ayekan tvfaci ñiwa kayñe weni, wewfige fey ñi pvjv, koreltufiyiñ 
rume, ixo yekiliñ may, wewfigvn may tvfaci weni, wewken ñiwake palife mvley may 
zvgu, ñi pigeam kvme palife. Kake gvbam may feypilayayu, eymi kimimi may cum 
ñi felen ta vy feley tami vy, wewgelmi wewgean ka, wewgeliñ may nielayayiñ may 
tañi cegen ta palitun mew may. Ka wvño jitulkeygvn ta awkantun, ñamlu may 
epu entuygvn, koreltuygvn may akulu puh may afkey ta awkantun may, putukey 
may ce ka ilotukey tunte ñi xawvlen. Zewma epu entulu ta kiñe xokin 
xafkintukeygvn, cuci kiñe entulu koreltukey, femgeci cuci epu yelu kiñe yey mvten 
kagelu kiñe no rume yelay, ka entulu kiñe no rume yekeyelay. Koreltulu ka wvño 
jitulkeyegvn may, feymew je tañi abvn ta palitun, cuci epu velu ka Kime entulu kvla 
yey, fey ta antvy pigey may, ka kiñeke rupa kaycilkvnukeygvn pu palife ta palin, 
femgeci vxvftun ta kvmelay may, ka wvñokey zvgujwe mew, femkey mvten pu 
palife mvten kvmenolu ta awkantun mew. Cuci wvne meli entulu ta wewkey, 
kagelu kay kujikey. Ka wvño awkantuayiñ, pikey wewgekelu, welu pvr kuzelay 
may, rupalu kiñeke kvyeh wvla ka mel rume ka femgeci antv mew tañi cazael kay 
kay ka fente ilo, muska ka winka pulkv, ka kuzelu ce kuzekey ñamlu ci ce ñi 
paliwe mew, jitulkey ta awkantun tvfeyci inalu mew tukulu ñi pali ka ñi pali egu 
may. 


Maci ñi konvn 


Pu maci ka pu pelon ñi gvbam zoy konkey ta palin zugu mew, feyegvn je ta kiñeke 
rupa inkakefigvn pu awkantufe tañi awkantuan ñi awkantunoael. Kom pu 
awkantufe elmekey ñi wvñi tañi zawvngeael tañi wewan ñi wewgenoam cey cew 
konle feyci wvño. Maci ta pewmakey, pelon ta pelokey pu zawvnfe kay weza 
femkey, kiñeke ka kom bawenfe niey ñi zuam. Pewmalu ta maci akukey ta pvjv ñi 
zuguael kalku egu ñi feypipafiel ñi tunten kvzaw nieael tañi wewam. Pu maci epu 
rumekelay ñi zugu, ixo may feypikey re nor zugu mew feypikey: iñce ñi pvjv 
ñamaygvn, pi. Pelon kay pelokey, pegepalu pvr feypikey, wewle kimpayaymvn 
tvfaci kiman. Pu pelon ta zoy feyentugekey ta maci ñi zugu mew, ka zoy falilfi tañi 
gvbam, feymew je ta pelon re kiñeke rupa mvten pegekey. Pu zawvnfe zoy 
jvkagekey ta kom pu bawenfe mew, zawvn zugu ta kvmelay, palitun mew, lefvn 
mew ka ayvn zugu ñiwagey ta pelon, pu zawvnge ta yekey mvfuke wvño re kiñe 
xokiñ mvten je may tañi bawentuafiel, miñce mexvl elelfi tañi gijatuael kom puh 
ka gvyon ruka mew zumiñ mew tukulelkefi ta bawen tañi kimnoam iney no rume, 
wvño ta ñiwa ixo re kizuke kaxvtukefi ta pali. 


Ko Awkantun 


Kotun 


Wixalu egvn ta ce, ñawe ka ñuke amukeygvn ta rvganko mew tañi kotuam. Kvme 
rofvlkefisvn ta lipag, cag puxa ka furi ñi entuam ta puh arofvn, pikelu pu zomo 
yem. Fij antv may kotukey ta ce, fey ta kotun pigey may. Kotulu ta ce pepi amukey 
zuamlu ta mvñetuael ta ragi antv ixo tunte antv gele rume. Pu wenxu kotukey 
kiñe rvlun mew mvten tañi rofvael pvr kom tañi kalvl ñi kvme lifael. Kotun ta 
zomo mvten ayvkefi inaltu rvganko mew. 


Mvñetun 


Kuxanlu ta ce may pepi amunolu ta bewfv mew kucakey kom ñi kalvl, fey 
mvñetun pigey. Mvñetualu ta ce ñi kure egu amukey rvganko mew. Zomo ta yekey 
metawe ka tapvb. Xinxankvnukey ta wenxu zoy wvxukolfi, kvme mvñetukefi furi 
pvle ka piwke pvle ixo kvme tuaykvnukefi. Ka rofvltufi ta tapvb egu may tañi 
entuafiel ta ka wvxun ko egu je may. Pu mapuce yem kuyifike ce ñi gvbam 
nieygvn, anvlelu ka wixalelu ta ce wvxulkelafigvn ta ko lonko mew ta ce, 
potinkvlelu mvten folcogekey ta lonko. Ragi antv ta mvñetukey ta ce. Pu wenxu 
mvten mvñetukey ka ñi kisulen mew mvten mvñetukey. Kawcu zomo egu femkelay 
re ñi kure egu mvten. Mvñetualu ta wenxu ñi wvnen kure egu mvten amukey. 
Mvñetualu ta mapuce: faman, pikelay, azkintumeafuy pvcike ce, feykemejelafuy 
may. 


Weyebtun 


Bewfv mew ta mvñetulu ta ce ta weyebtun pigey. Aregeci antv mew mari, epu 
mari egu amukeygvn ta bewfv mew tañi notu weyebkantumeael tañi hoan ta 
bewfv mew. Tañi wvxenoam ta kalvl wixakey bewfv mew ka rvlurvlumekey ta ko 
mew re kuwv mew mvten je may, re tuayvn mew myten femkey ta weyebtute je 
may. Tañi kimgeam ñi kawcugen ta weyebtun mew afkazikvlen ta weyebkey. Tañi 
vrkvtuael kay petu ñi weyebkvlen paylakvlen weyebmekey ñi ñoci negvmam ta 
lipag ta hamun egvn. Weyebtun em ta zoy ayvkefi ta pu mapuce. 


Rvlun 


Cuci kim weyeblu ta feley ñi kimafiel ta rvlun. Ixo feley ñi kimafiel ta rvlun (ant 
fente zuamgen ta weyebfe ñi nentuafiel ta ce petu erkuel ta bewfv mew may. Tañi 
rvluael ta pu mapuce yem wvne konkey ta zoy pvcilu ta bewfv, kvme lepvmkey 
tañi ñamkonael ta lonko pvr entuafilu. Ka kiñeke rupa potinkvlekey, neyvnlay 
tant konafiel ta lonko ñi entutuafiel pvciñ abváhma mew wvla, fenxentu wvla 
femkelu ta kimkefi mvcay mvten ta rvlun. Pu mapuce yem re kimael mvten ta 
kimlafi rvlun, mv, kimfi tañi ejkawael tañi pegenoam petu ñi lefkvlen leflu 
bagvmgenoael. Fvxa winkul mew ta pu mapuce yem vxvfnaqkelu ta bewfv mew ñi 
cumnoael rume, feymew je ta awkan mew serantukelu fvxa winkul mew ixo 
winkul ka bewfv pikelay tañi hoafiel ta fvxa wvxun bewfv, naqlu ta bewfv mew 
rvlukey ñi wecupuael ta mari xekan ñi zoy vye pvle, negvmkefi ta lonko ñi 
kimgenoam ñi jvkanunom (jvkanomum). Feymew je ta mapuce yem petu pvcilu 


rvlukey tañi yeyam ñi caw ñi gvbam tañi montuken ta ce re rvlun mew mvten 
kiñeke rupa. 


Xawvn awkantun 


Purvn 


Tvfaci purvn ixokom purvn mew zoy kimniefi ta mapuce ñi kimetew je may, 
purvgekey ta kom xawvn mew ixo cumgeci xawvn gepe rume, purvkeygvn tañi 
wewvn ñi entuael may. Ruka mew mvleci xawvn geh ruka ta nvkey tañ 
zugvlpeyvm ci mamvj ñi purvael ta wixan cuci ayvfilu ci fvtapvra egu rume. 
Purvael ta ce runkvrvnkvmekey tañi waycvfael reke ka ñi feleael mvten cew ñi 
wixalen mew. Cew ñi wixalen mew rvnkvkeygvn epu ce purvlu, welu amukeygvn 
fenxentu purvlu egvn. Entuael ta wenxu kiñe fvtapvra norvmkvnufi, nvkvnufi ta 
kuwv mew tañi awkantuael reke. Xuxuka may zugukey tañi kimgeael cew ñi 
naqvn ta wele ñi pvr lemael ta man hamun, femgeci inakeygvn ka inafigvn ta 
xuxuka ñi zugun, zakiñ vl je may. Afael ta purvn zugukey ta ce leliwkvlelu ka 
purvífe kay zakelkeygvn. Fenxen ce purvalu tuaykeygvn tañi azkaziyeniael ta zomo 
yem je may, kom pu wenxu azkaziyeniefi tañi zakelafiel ñi ayvfiel. Famgeci purvlu 
ta rvnkvkeygvn azkazi pvle ka wele pvle amukey pu purvfe, rvnkvkey ta ce wele 
ka man pvle tañi zoy tuael mvten wele pvle, cuci pvle zuamlu tañi tuayam fey pvle 
ta zoy fvxakey ta rvnkvn. Famgeci purvn mew pu kawcu ka fvtake pvra egu 
zakelkeygvn. Feymew je ta mapuce yem petu purvlu negvmkey ta wvh, negvmlu 
tañi purvlen petu entuy ta vl zakelmekeafiel ta azkaziyenieci zomo. Famgeci 
purvn mew ta zoy vlkantukey ta ce feymew ta tukuan tvfaci cijkatun mew kiñe 
zakiñ pu zakelfe vl. Tañi kvme kimgeael famgeci feypi: 

Cewetulan 

iñce ga ñi akun mew 

cewetufallay 

faci mapu ga 

kvmeke pvñeñ 

pofre je gen mew 

ina wvluwvn 

ce pitulaenew em ga 

kvmeke lamgen 

cumafun, cumafun 

cewetulan 

vzeenew kvme pañu 

pofre ñi pigenoan mew 

gvmayawvn, gvmayawan 

leliwvlgelan 

kvmeke pvñen ga 

pofre piwke pigenoael ka. 


Pvlatañma zomo 
eymi ga mi kvme zomo 
pigen mew kvpan 
lamgen, ixo meli 

kom antv kulxafvn 
lamgen, eymi ga mi 
kvme pvlatañma zomo 


gen mew lamgen 
kvpan, mvna ayvfeyu 
leliwvleyu 

bakey ñi piwke 

eymi mi Zuam ñañaytu 
pifule ga gvunecen 
eymi mi piwke geafun 
ñañaytu, nañaytu 
kvrvf gefule yem 
xuyuafeyu ahay 
mapu pilayafun 
ajkvtuafeyu kom 

mi gvxam ahay. 


Lonko mew 


Pu mapuce may nieygvn ka kiñe purvn purvkelu pu xawvn mew feyci purvn ta 
lonko mew pigey. Kizu ñi vy pi cumgeci ñi purvken re lonko mew mvten. Puruael 
ta lonko mew wenxu entukey ta zomo ka nvwigvn ta kuwv mew. Zugulu ta 
xuxuka miñce nakvmigvn ka wenumpvrafigvn ta lonko, ka weluwelukafigvn ta 
kalvl ka cumgeci ñi amulen ta xuxuka femgeci negvmkeygvn ta lonko. Lonko mew 
ta ce mvcayke negvmkey ta peb wimkey femgeci negvmatfiel ta lonko. Lonko 
negvmvm mew ka pvr negvmkey ta kalvl. Lonko mew ta ce nvkerkvnufi ta zomo 
tañi feypiafiel tañi ayvfiel ka ñi felen ñi zakelmekean. 


Kvymin 


Kvymin ta maci ñi purvn je. Kom maci ñi xawvn mew kvymin ta zoy ayvgekey ta 
purvn mew. Kvymin ñi zuam ta pu maci yem ta pepi gvxamkey kom pu kalku 
egu. Kvymin ñi zuam mew je ta pu maci pepi amukey kake mapu mew tañi 
zugumeael pu kalku egu ñi kimam cem tant kvpan, ka ñi kimam ñi tunte antv 
mew ñi felen ñi gijatuael ta ce. Kvymin cumgeci ñi purvken purvn kecilekey. Pu 
maci ta kizu ta purvkey ka zuamlu tañi konael mvley mvten ñi macigeael ka ñi 
macilelgen feyci maci mew. Kvymin ta purvgekey norvmkvlen, 
rvnkvrvnkvmekeygvn wvnelu mew ka inalelu mew, ka rvnkvkey kay azkazi pvle, 
wele egu man pvle. Kvymin ta purvgekey ragintu epu foye mew mari xekan ka 
mapulelu egvn. Petu ñi rvnkvkvlen negvmmekey ñi lipag tuaytuaymekeafiel wenu 
mew je may, kuwv mew ta yeniey ta waza, pvci mamvj inakefiel pu maci tañi 
kvme purvam. Afkey ta purvn balu ta maci ñi zuguael ta kakelu egvn. Pu maci 
petu ñi rvnkvlen wenunpvrakey ta lipag entukey zoy kvmeke vl tañi gijatuafiel 
tañi puke kalku ñi kejugeael zewmabawengeael. Papiltuge feymew kimaymi may 
famgeci ñi feypin kiñe maci ñi vl: 

Maci vl 

yayayaya 

amupe, amupe 

pvjv, pvjv pvle 

mogen rakizuam 

feypiael feypialu 

fantepan, fantepan 

kvymikenolu mapu 


wente, wente 
xayenko ci vbmen 
maci macilenew 
wenuan, wenuan 
anvan, anvan 
kvymi, kvymi mew 
amukelu amuan 
pvrayan, pvrayan 
wenu mapu mew 
peme pemean 

kizu tuwvn mew 
kimgeli kimgean 
falile faligean 
kvmekelu ka ahay ga 
gvmali gvumayan 
kizu ñi kimvn mew 
falilgean ka ahay ga 
macilgen mew kay 
falilgean ka ahay ga 
kvymikvymituan kay 
falilgean ka ahay ga 
yayayaya 
Kvymikvymi 

tuan ka ahay 

tuan ka ahay 
kvymikvymi 

feman ka ahay 
feman ka ahay 
kvymikvymi 
femayu, femayu 
hamun em 

lipag em 

kaya, kayaa! 


Jañkañ 


Tvfaci purvn mew ta maci celewetukey, petu ñi pvran ta pvjv jañkañ mew naqgkey. 
Zewma pvcilelu tanit negvmnoael ta maci, kimgekey ñi ixo matu ñi negvmkvlen ka 
ñi rvnkvrvnkvmeken, kiñe wece wenxu negvmgekey ta hamun tani inayael ta 
lipag egu kuwv, petu ñi purvlen ñocikeci ta kupafkvnukefi ta maci piwke pvle je 
may. Yemey ta kuwv mew foye ka ragin mew yey ta kucijo, lonko yeniey ta kelv 
tesa pañu. Zewma ta negvmnolu ta maci, wece wenxu nor amukey ka nor wvño 
purvkey tañi kvme inawyen ñi purvn. Zewma pvjelelu ta maci mew newentu 
kupafael reke wvlelkefi ta piwke mew ñi pvr wvñoael purvlen. Famgeci purvn mew 
re nor myten purvkey ta ce ka norkvlen wvño purvkey. Tvfaci purvn ta jañkañ 
pigey, pu purvíe ta jankafe, purvgekey ta pifilka ka kulxun egu ñi kvme 


inayawael. 


Awvn 


Famgeci purvn mew ta ce tuaytuaymekey wajomael ta kiñe cemkvn rume tañi 
gijatuael pu pvjv kalku, awvn ta kalku purvn je. Kuyfike ce may awvkefuy ta ce 
gijatun mew ka geykvrewen mew ka macitun mew, awvkefuy ta ce kom ci xawvn 
mew gijatukelu ka ñi konvm pu kalku. Tvfa wvla ta awvn tañi awvael ta ce re 
eluwvn mew mvten ta femkey ka gijatun mew, awvgekey ta kawej mew. Tvfaci 
awvn ta femkey ta eluwvn mew gijatun mew tañi lepvmael ta puke kalku re ñi 
wezafemael mvten amukelu ta femgeci xawvn mew. Tuaytuaymekelu ta kom pu 
mapuce wajomayafiel ta ba ka foye fey ta awvn pigey, awvn mew yayayaya pikey ta 
ce. Macitun mew ta awvkey ta mapuce tañi inayael ta negvmvn ta kulxun ka 
waza pifilka egu. Awvn tañi negvmvm mew ta purvn femgey welu kuxankvley ta 
age ka cag zoy xefkvgejelay may. Zewma weñagkvlu ta mapuce rvnkvael mew ka 
wirarael kay tampakvnukey ta wvh tañi newentu wirarnoam ka tañi kimgeam ñi 
weñagkvlen. Ixo may fentepun ta weñagkvlu ta kom ce ñi piwke ñi wirarvn kvtu 
weñagkvlen xipalu kay! Ixo cumgeci mapuce rume ajkvtule ta awvn wirarvn pvr 
kimkey ñi weñagkvlen ta purvfe. Macitun mew kom ce tuaytuaykefi ta kuxan 
xanalelu mapu mew. Awvn ew ta newentukey ka yafvluwkey ta kuxan, femgeci 
may newe ajkvtulay ñi gvlutugen tañi piwke ka ñi furi fvxa maci. Re purvn je 
kakewmetuy ñi vy re ñi konvn ta maci mvten. 


Lonko purvn 


Tvfaci purvn ixo mvte purvkefi, piam, kuyfike ce ñi kvme jowam kom pu 
pegelpapeyvm ci lonko. Petu ñi pentugenon ta wixan kom pu geh ruka koha kvtu 
egvn nvwkefuygvn kuwv mew ñi tuaytuaygeam ka rvnkvrvnkvgeael ta purvafiel ta 
wixan, fey ta lonko purvn pigefuy. Rvnkvrvnkvael ta ce ayekamekewi ñi peel ta 
wixan, lonko ta norkvlekey ka ge ixo lelilekey mvten ta wixan. Zewma purvlu ta ce 
nawejkey (naqkawejkey) ta wixan tañi jituam ta pentuku. Lonko purvn ci purvn 
purvgekey ta eluwvn mew kawejkvlen, akulu lonko kiñe xokiñ calipaeyew, 
tuaykefi ta wixan ka zugulgekey ta pifilka. Purvkey ta ce tunte pentukugen, petu 
ñi zugulkvlen ta pifilka, zuguy may ta geh eluwvn ñi kvme jowgeael ka wvñolkey 
ta wenagkvn ta wixan. 


Newen purvn 


Tvfaci purvn mew ta zugukefuy ta pu weycafe ta xawvn mew ñi kimgeael ta 
zugun. Rupan nvxamkelu ta pu kawcuke weycafe nvwkeygvn ta kuwv mew ñi 
rvnkvrvnkvgeael ka vlkantulen reke feypikejey: newentuayiñ tañi mupiñzuguael 
tañi kvme xipayael taiñ zugu norvmlu kom pu weycafe. Feymew je fvxa wirarvn 
akukey ka rvnkvmekeygvn tañi kimgeam ñi fentegen ta zugun. Famgeci xawvn 
mew zugulgekey ta kvjkvj, kvlariñ, lolkiñ ka xuxuka, famgeci xawvn mew wehvy 
pikeygvn kom pu ce. 


Ñuwiñ 
Tvfaci purvn mew konkefuy mvten kom pu ce tañi kimael egvn ka tañi 
kintukureael ta ce. Ñuwiñ mew ta atemgekey ta kacija egu kaweja, re lonko mvten 


xawgekey. Pu atemfe re weceke ce mvten, wenxu egu zomo. Tuaytuaykeygvn, 
nvwkeygvn ta kuwv mew azkazilekey wenxu ta zomo egu, ka rvnkvrvnkvlu 


vlkantumekeygvn. Rvnkvkeygvn ka vlkantukeygvn xuxuka mew. Ñuwiñ ta re puh 
mew mvten nakvmgekey, puh mew je ta ce vrkvtukenolu ta pvjv ka ñi kawcugen 
ta ce ñi inakuzuam, feymew ta ayvwkey ñi ñuwiñael. Ñuwiñael ta ce feley ñi 
purvael epu ka kvla puh ñi tuntelen ce mvten. Famgeci xawvn mew pu wece 
tvgkelafuy ñi wvh ñi feypiael ñi ayvn ka ñi zakelmekeafiel fvtake zomo. Petu ñi 
rvnkvmeken ta ce entukvnumekey ñuwiñ ñi vl fvtake kawcu wenxu egu zomo ñi 
kimgeam ñi vlkantufegen. Kiñe vl ñi pvxvlen ci vl feypi ta famgeci: 

Ñuwiñ ñi vl 

kiñe epu kulxaf 

nakvm pvrafin 

fvta ayis yem 

ta ñuwiñ ñi zuam 

lamgen ahay lamgen 

mvley ñuwiñ pigen 

lamgen em lamgen 

mvley zomo pigen 

mvley ñuke kure ka ahay 

lamgen ahay lamgen 

ñuwiñ mew ñuwiñ 

amuan em ahay 

azkaziyeafin 

fvta pvñeñ em ahay 

lamgen ahay lamgen 

ñuwiñ ñuwiñ mew 

muxuli muxuan 

fvta ñuke mew kay 

femli feman em kay ga 

lamgen ahay lamgen 

rvnkvrvnkvmean 

pvnopvnomean 

ñuke ñuke yem kay 

inakuzuli inakuzuan 

lamgen ahay lamgen 

pofoli pofoan 

ñuwiñ mew ga feman 

pilen pilekan em kay 

ñuke yem ñuke yem 

lamgen ahay lamgen. 


Coyke purvn 


Purvgeael ta coyke purvn kvme siwaltukey ka xinxanlekey ta cag, kalvl ka lipag. 
Xariwe ta kiñe rulpagekey mvten tañi fenxentu wecuael tañi kvlen reke yenieafiel. 
Lonko mew yeniey mvfvke picuñ, ka xarigekey ta kiñe tutelu tesa pañu. Kalvl 
mew kelv wexogey, tob mew ka age mew ejake wirin gekeygvn. Piwke mew ce az 
femkeygvn ka luku mew newe kvmeke wirin zewmakeygvn. Tañi purvael 
xapvmkeygvn tañi kuwv mew ka pvcike rvnkvn mew purvpurvkey kulxun ka 
xuxuka ñi zugun mew. Kom pu purvfe nor kvlvkeygvn tañi wenunpvrayael ta 
hamun, ka lefkvlen negvmkeygvn ta lonko ka kvlen tani ayvael pu azkintufe je 
may. Tvfaci purvn mew coyke ñi negvm femkefigvn ta pu purvíe. 


Xeqvl purvn 


Tukun ka cumgeci ñi yeken ta kalvl coyke purvn femgey. Tañi kalvl mew 
kurvtukey. Purvael ta purvkey cumgeci ñi purvken coyke purvn mew. Xeqvl purvn 
mew ta mapuce kom xeqvl ñi rvnkvn inakefi, wvne ñoci lefkey tañi pvr wixayael ñi 
negvmnegvmael ta lonko ka pvr rvnkvrvnkvkvlen amukey. Ka wixakey tañi wvño 
negvmael ta lonko tañi wvño rvnkvtuam ka ni wvño amuleam. Famgeci purvkey 
ñi afeluwvn wvla xipakey 


